Han har aftjent sin værnepligt og er blevet godkendt af Forsvarets psykologer. Alligevel er 23-årige Magnus Iversen blevet skrottet til et job som hundefører på Flyvestation Aalborg. Han har nemlig ADHD. - Jeg synes ikke, det skal være så sort/hvidt. At bare fordi du har ADHD, så kan du ikke komme i forsvaret. Så må man se på det enkelte menneske, siger Magnus Iversen Hanne Odgaard Iversen, der er mor til Magnus har derfor henvendt sig til politikerne. For hun mener ikke, en ADHD-diagnose bør hindre unge som Magnus i at komme i militæret. - Der er jo flere grader af det at have ADHD. Magnus har taget sin uddannelse, og det har han haft hjælp af sin medicin til. Men den bruger han ikke længere, og han har det jo godt. Og det mener fungerende forsvarsminister Troels Lund Poulsen heller ikke nødvendigvis, at det bør gøre. Uddaterede krav Han har derfor iværksat et stykke arbejde, der skal være med til at opdatere de krav, Forsvaret stiller til soldaters helbred. - Jeg kan oplyse, at Forsvarsministeriets Personalestyrelse har igangsat et udviklingsarbejde, der har til formål at opdatere Forsvarets helbredskrav. Arbejdet fokuserer blandt andet på, at helbredskravene er tidssvarende, således at forsvaret ikke opstiller unødige barrierer, der udelukker personer med lidelser, som ikke vurderes at være til hinder for tjeneste i forsvaret, oplyser Troels Lund Poulsen (V) i et skriftligt svar til TV2. Og det kan altså give god mening at kigge på kravene. For Forsvaret skriger på soldater , og Magnus Iversen er langtfra den eneste, som bliver fravalgt. For knap 30 år siden, var det mindre end hver tredje, der blev kasseret til session, eller til Forsvarets dag, som det hedder nu. Men i dag er det mere end hver anden mand, der bliver vejet og fundet for let til Forsvaret. Ofte skyldes det netop, at flere unge end tidligere har psykiatriske diagnoser som angst, depression og ADHD netop som Magnus Iversen fra Aabybro. Og det er ikke kun den fungerende forsvarsminister, der vil kigge på helbredskravene. Diagnoser bør ikke diskvalificere Forsvarsordfører Simon Kollerup (S) mener, det burde være en del af det kommende forsvarsforlig. - Jeg synes, at det er oplagt, at det her bliver en de forhandlinger, som går i gang omkring det kommende forsvarsforlig. Det, som ligger i det her, er, at forsvaret har nogle helbredskrav, som de holder sig til og læner sig op ad i dag. Mit ønske er, at vi får opdateret de krav. Han mener ikke, det giver mening at afvise unge som Magnus Iversen. - Det kommer i takt med, at flere i samfundet får ADHD, mens flere diagnoser også bliver udskrevet, så jeg vil bestemt tage det her med ind i de politiske forhandlinger, da vi bør få opdateret sådan, at det ikke står i vejen for en karriere som enten værnepligtig eller videre i forsvaret.

Opsummering:
Både forsvarsminister og forsvarsordfører vil se på de regler, der hindrer unge med diagnoser i at komme i Forsvaret.